b'\n_START_ARTICLE_\nOrglice (slap)\n_START_PARAGRAPH_\nSlap Orglice je pribli\xc5\xbeno 40 m visok slap v stranski dolini hudournika Kamni\xc5\xa1ka Bela, levega pritoka Kamni\xc5\xa1ke Bistrice. Zaradi enostavnega dostopa do tolmunov pod skalovjem slapu je priljubljena dru\xc5\xbeinska izletni\xc5\xa1ka to\xc4\x8dka._NEWLINE_Lokacija slapu na Geopedii.\n_START_SECTION_\nDostop\n_START_PARAGRAPH_\nSpodnji del pod slapom je lahko dostopen po polo\xc5\xbeni, nezahtevni poti, ki sprva sledi hudourni\xc5\xa1ki strugi, kasneje pa poteka po gozdu. Pe\xc5\xa1pot se za\xc4\x8dne ob kamnitem mostu na cesti do doma v Kamni\xc5\xa1ki bistrici, pribli\xc5\xbeno 2 km naprej od spodnje postaje nihalke na Veliko planino. Od vzno\xc5\xbeja skalovja pod slapom do samega slapu oz. tolmuna pod njim pa poteka nekaj deset metrov dolga nezavarovana, mestoma nevarna (zaradi zdrsa po mokrih skalah) pot.\n_START_SECTION_\nZanimivosti v okolici\n_START_PARAGRAPH_\nV bli\xc5\xbeini poti lahko obi\xc5\xa1\xc4\x8demo ostanke partizanske bolni\xc5\xa1nice Bela. Dolina Kamni\xc5\xa1ke Bele je izhodi\xc5\xa1\xc4\x8de za Presedljaj, Konja in Koro\xc5\xa1ico.'